**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.07.2020, ora 08.00 – 23.07.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 23.07.2020, ora 07.00**

**RÂURI**

 **Debitele au fost în creştere,** ca efect al precipitaţiilor căzute în interval şi propagării pe râurile din bazinele hidrografice: Crişul Negru, Arieş, Bega, pe cursurile inferioare ale Someşului şi Mureşului şi pe afluenţii din bazinul Oltului inferior.

 Pe celelalte râuri, debitele au fost în scădere, exceptând râurile din bazinele Jijiei, Bârladului şi pe cele din Dobrogea, unde au fost relativ staţionare.

 Debitele se situează la valori în jurul și peste normalele lunare pe majoritatea râurilor, mai mici, sub normalele lunare, cu coeficienţi moduli cuprinşi între 30-90% din mediile multianuale lunare, pe râurile din bazinele hidrografice: Tur, Crasna, Târnave, Bega, Nera, Vedea, Argeş, Suceava, Moldova, Putna, Rm. Sărat, Buzău, pe cursul Siretului, în bazinul mijlociu şi inferior al Oltului și pe râurile din Dobrogea.

 Cele mai mici valori (10-30% din normalele lunare) se ȋnregistrează pe râurile din bazinele hidrografice: Moraviţa, Bârlad și Jijia.

Ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară, se situează peste **COTELE DE APĂRARE** râul Prut, pe sectorul aval Oancea, după cum urmează :

- peste **COTA DE INUNDAŢIE** la s.h. Şiviţa (435+3)-jud. GL;

- peste **COTA DE ATENȚIE** la s.h. Oancea (440+68)-jud.GL

În interval s-au situat peste:

- **COTA DE PERICOL** râul Crişul Negru la s.h. Şuştiu (235+67)-jud. BH;

- **COTA DE ATENŢIE** râul Luncoiu la s.h. Brad (200+25)-jud. HD.

În interval au fost emise două **AVERTIZĂRI HIDROLOGICE** pentru fenomene imediate și treisprezece **ATENȚIONĂRI** **HIDROLOGICE** pentru fenomene imediate.

 Este în vigoare **ATENȚIONAREA HIDROLOGICĂ** nr. 43 din 21.07.2020.

**Debitele vor fi în creştere, ca urmare a** precipitaţiilor prognozate şi propagării pe râurile din bazinele hidrografice: Crasna, Barcău, Crişuri, Bega şi pe cursurile inferioare ale Someşului şi Mureşului.

 Pe celelalte râuri, debitele vor fi în scădere, exceptând râurile din bazinul Bârladului şi cele din Dobrogea, unde vor fi relativ staţionare.

 Sunt posibile scurgeri importante pe versanţi, torenţi, pâraie, creşteri de niveluri şi debite, pe unele râuri mici din zonele de deal și munte din centrul și nordul țării, datorită precipitațiilor sub formă de aversă, de scurtă durată cu caracter torențial, prognozate.

Se va menţine peste **COTELE DE ATENŢIE** râul Prut, pe sectorul Oancea – Șivița, ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară, după cum urmează : la s.h. Oancea (440+50) – jud.GL şi la Şiviţa (360+70) – jud. GL.

Se va menţine în vigoare, până la ora 10:00, **ATENŢIONAREA HIDROLOGICĂ** nr. 43 din 21.07.20.

**DUNĂRE**

**Debitul la intrarea în ţară (secţiunea Baziaş) în intervalul 22.07.2020 – 23.07.2020 a fost creştere, având valoarea de 4200 m3/s**, sub media multianuală a lunii **iulie (5350 m3/s)**.

În aval de Porţile de Fier, debitele au fost în scădere la Gruia și pe sectorul Corabia – Tulcea și în creștere pe sectorul Calafat – Bechet.

**Debitul la intrarea în ţară (secţiunea Baziaş) va fi în creştere (4300 m3/s).**

În aval de Porţile de Fier debitele vor fi în creştere pe sectorul Gruia – Tr. Măgurele şi în scădere pe sectorul Zimnicea – Tulcea.

**Situaţia digurilor:** Râul Prut – digul incinta Brateşul de Sus şi Brateşul de Jos se află în faza I de apărare.

**2.** **Situația meteorologică în intervalul 22.07.2020, ora 09.00 – 23.07.2020, ora 06.00**

**A.N.M.** – Administraţia Naţională de Meteorologie a emis o **Atenţionare Meteorologică**, valabilă în intervalul 22.07.2020, ora 10:00 – 24.07.2020, ora 10:00, vizând **instabilitate atmosferică,** Cod Galben, după cum urmează:

**MESAJ1:**

**- Cod Galben,** în intervalul 22.07.2020, ora 10:00 – 22.07.2020, ora 23:00, vizând **instabilitate atmosferică temporar accentuată,** în intervalul menționat, Îa munte, în Maramureș, Transilvania, Crișana, Banat și local în Moldova vor fi perioade cu instabilitate atmosferică accentuată, ce se va manifesta prin averse torențiale, descărcări electrice, intensificări de scurtă durată ale vântului, vijelii și grindină. Îndeosebi în intervale scurte de timp cantitățile de apă vor depăși 20...25 l/mp și izolat 30...50 l/mp.

Notă: *Fenomene specifice instabilității atmosferice se vor semnala și în restul teritoriului, dar pe suprafețe mici.*

**MESAJ2:**

**-** informare meteorologică, în intervalul 22.07.2020, ora 23:00 – 24.07.2020, ora 10:00, vizând **instabilitate atmosferică,** în centrul teritoriului, apoi și în sud-vest, la deal și la munte vor fi perioade cu instabilitate atmosferică. Aceasta se va manifesta prin averse ce vor avea și caracter torențial, descărcări electrice, intensificări de scurtă durată ale vântului, vijelii și grindină. Cantitățile de apă vor depăși 20...25 l/mp și izolat 30...35 l/mp.

Notă: *Până la sfârșitul acestei săptămâni vor fi perioade cu instabilitate atmosferică accentuată îndeosebi în jumătatea de vest a țării, la deal și la munte.*

***În funcţie de evoluţia şi intensitatea fenomenelor meteorologice, Administraţia Naţională de Meteorologie va actualiza prezentul mesaj.***

Această Atenţionare meteo a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comitete Judeţene pentru Situaţii de Urgenţă:

***Către PREFECTURILE JUDEŢELOR:*** *Alba, Arad, Argeş, Bacău, Bihor, Bistriţa-Năsăud, Braşov, Buzău, Caraş-Severin, Cluj, Covasna, Dâmboviţa, Gorj, Harghita, Hunedoara, Maramureş, Mehedinţi, Mureş, Neamţ, Prahova, Satu-Mare, Sălaj, Sibiu, Suceava, Timiş, Vâlcea şi Vrancea* ***(27 prefecturi– ATENŢIONARE Meteo COD GALBEN - MESAJ 1***

***Către PREFECTURILE JUDEŢELOR:*** *Alba, Arad, Argeş, Bacău, Bihor, Bistriţa-Năsăud, Botoşani, Braşov, Brăila, Buzău, Caraş-Severin, Călăraşi, Cluj, Constanţa, Covasna, Dâmboviţa, Dolj, Galaţi, Giurgiu, Gorj, Harghita, Hunedoara, Ialomiţa, Iaşi, Ilfov, Maramureş, Mehedinţi, Mureş, Neamţ, Olt, Prahova, Satu Mare, Sălaj, Sibiu, Suceava, Teleorman, Timiş, Tulcea, Vaslui, Vâlcea, Vrancea şi Municipiul Bucureşti****, Informare meteorologică, (42 prefecturi) - MESAJ 2***

**ÎN ŢARĂ**

**Vremea a fost călduroasă** în sudul și sud-vestul țării unde, pe spații mici, indicele temperatură-umezeală (ITU) a atins și depășit ușor pragul critic de 80 de unități. Instabilitatea atmosferică a fost temporar accentuată în zonele de deal și de munte, în Maramureș, local în Transilvania și pe arii restrânse în celelalte regiuni, cu excepția Dobrogei. Au fost averse ce au avut predominant caracter torențial, însoțite de descărcări electrice și intensificări de scurtă durată ale vântului care, trecător au luat aspect de vijelie în zona localității Târgu Ocna (jud. Bacău), unde viteza vântului a atins 86 km/h, iar din surse externe și în zona localității Răcari (jud. Dâmbovița). Au fost consemnate căderi de grindină pe raza județelor Bacău și Hunedoara. Cantitățile de apă au depășit pe suprafețe mici 15...20 l/mp și izolat 30 l/mp. Valorile termice s-au situat în jurul celor caracteristice datei, doar cu ușoare abateri - negative în nord-est și pozitive în sud și sud-vest, astfel că maximele s-au situat între 23 de grade la Suceava, Târgu Neamț și Piatra Neamț și 35 de grade la Calafat, iar la ora 06.00 se înregistrau 11 grade la Joseni și 24 de grade la Sulina.

***Observații*** - *în intervalul de diagnoză au fost emise 30 de mesaje ce au vizat fenomene meteorologice periculoase imediate, după cum urmează*

*- 4 avertizări cod roșu, emise de SRPV Timișoara;*

*- 22 avertizări cod portocaliu, 12 emise de SRPV Timișoara, 5 emise de SRPV Bacău, 2 emise de SRPV Sibiu și câte una emisă de SRPV Cluj, SRPV Craiova și CNPM pentru Muntenia;*

*- 4 atenționări cod galben, 3 emise de CNPM pentru Muntenia și una de SRPV Craiova****.***

**LA BUCUREŞTI**

 **Vremea a fost, în general, frumoasă și călduroasă** în orele amiezii, iar în centrul capitalei indicele temperatură-umezeală (ITU) a atins și depășit ușor pragul critic de 80 de unități. Cerul senin în prima parte a zilei, a prezentat înnorări spre seară și la începutul nopții când, trecător, în unele cartiere, a plouat slab. Vântul a suflat slab și moderat. Temperatura maximă a fost de 31 de grade la Băneasa, 32 de grade la Afumați și 33 de grade la Filaret, iar la ora 06.00 se înregistrau 21 de grade la Afumați și Băneasa și 22 de grade la Filaret.

**3. Prognoza meteorologică în intervalul 18.07.2020, ora 09.00 – 19.07.2020, ora 09.00**

**ÎN ŢARĂ**

 **Vremea va fi în general instabilă,** dar local călduroasă în orele amiezii la câmpie, iar izolat în sudul țării indicele temperatură-umezeală (ITU) va atinge și depăși ușor pragul critic de 80 de unități. Cerul va fi variabil, cu înnorări temporar accentuate, averse, frecvente descărcări electrice, intensificări de scurtă durată ale vântului, vijelii și grindină, în zonele montane și submontane, local în sud și centru și pe arii restrânse în rest. Ploile vor avea mai ales caracter torențial și îndeosebi în intervale scurte de timp, cantitățile de apă vor depăși 20...25 l/mp și izolat 30...50 l/mp. Temperaturile maxime vor fi cuprinse între 23 și 35 de grade, iar cele minime între 11 și 21 de grade.

**LA BUCUREŞTI**

 **Vremea va fi călduroasă** în orele amiezii, când indicele temperatură-umezeală (ITU) va putea atinge pragul critic de 80 de unități. Cerul va fi variabil, cu unele înnorări dimineața, când vor fi posibile ploi slabe și din nou spre seară, însă condițiile de averse și descărcări electrice vor fi reduse. Vântul va sufla slab până la moderat. Temperatura maximă va fi de 31...33 de grade, iar cea minimă de 17...19 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

**ABA Siret-Bacău şi APM Suceava revin cu informaţii suplimentare referitoare la** prezența unei spume albe pe cursul de apă Suceava, în dreptul stației hidrometrice din localitatea Țibeni, județul Suceava, de la staţia de epurare a SC EGGER România SRL Rădăuţi, din data de 21.07.2020, ora 06.40.

Tabel cu rezultatele analizelor fizico-chimice efectuate de laboratorul de calitatea apei -Suceava în următoarele secţiuni:

 1. râu Suceava 1 km amonte de evacuarea SC EGGER Romania SRL.

 2. evacuare staţie de epurare SC EGGER Romania SRL.

 3. râu Suceava 1 km aval de evacuarea SC EGGER Romania SRL.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Nr. Crt |  pH unitati pH  | O2 dizmgO2/l | CCOCr mgO2/l | Amoniu mgN/l  | Azot total mgN/l  | Fosfor total mgP/l  | Suspensii mg/l  | Cloruri mg/l  | Detergenti mg/l  | Fenolimg/l  |
| 1 | 8.2  | 9.1  | < LOQ  | < LOQ  | < LOQ  | 0.036  | 58 | 7.61  | < LOQ  | < LOQ  |
| 2 | 8.0  | - | 35.61  | 0.091  | 4.901  | 0.499  | 19 | **484** | 0.167  | 0.004 |
| 3 | 8.3  | 9.2  | < LOQ  | < LOQ  | < LOQ  | 0.030  | 45 | 8.65 | < LOQ  | < LOQ  |

Notă: În bold depăşiri Limite admise conf. HG 188/2002 (NTPA001) şi Limite admise conf. Ord 161/2006, pH 6.5 – 8.5, amoniu 3 mg NH4+/l, CCO-Cr 125 mg/l, Fosfor total (P) 5,0 mg/l; Materii în suspensie 60,0 mg/l; cloruri 300 mg/l

În urma interpretării valorilor buletinelor de analiza rezultă următoarele:

 - râul Suceava amonte şi aval de evacuarea de ape uzate epurate are clasa de calitate a I-a conform Ord. 161/2006;

 - indicatorii de calitate analizaţi pentru proba de apă prelevată din canalul de evacuare a staţiei de epurare SC EGGER Romania SRL, se încadrează în limitele maxime stabilite conform HG 352/2005 (conf. HG 188/2002 actualizat (NTPA001 - pentru aprobarea unor norme privind condiţiile de descărcare în mediul acvatic a apelor uzate).

**ABA Mureş** informează ca la **data de 22.07.2020, ora 18.50, la Staţia de Epurare din localitatea Tâmpa, jud. Hunedoara, aparţinând operatorului Apa Prod Deva – COSimeria, ca urmare a creşterii debitelor de apa pluvială colectată din reţeaua de canalizare, datorită precipitaţiilor abundente, apele meajere uzate neeepurate sunt evacuate direct în canal Batiz.** După remedierea situaţiei, se va aduce la cunostinţă reluarea funcţionării normale a Staţiei de Epurare Tâmpa.

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 21.07.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Nu s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni)**.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei:**

**GNM CJ Satu Mare, informează telefonic că la data de 22.07.2020, la intrarea în localitatea Răteşti din jud Satu Mare, s-a răsturnat pe DN19A un autovehicul din Ungaria, care transporta alcool etilic iar conţinutul s-a deversat în şantul stradal**. O echipă de comisari GNM CJ Satu Mare, s-a deplasat la faţa locului. Se va reveni cu informaţii suplimentare.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 21-22.07.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

4. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT